b'\n_START_ARTICLE_\nJo\xc5\xbei Munih Petri\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nDo leta 1926 je \xc5\xbeivela deloma v Bohinju, deloma v Kranju, potem pa se je odselila na \xc4\x8ce\xc5\xa1ko, kjer se je poro\xc4\x8dila. Kon\xc4\x8dala je trgovsko in gospodinjsko \xc5\xa1olo ter dveletni te\xc4\x8daj za bolni\xc5\xa1ke sestre. Leta 1934, ko se je vrnila v Jugoslavijo, je po kraj\xc5\xa1i zaposlitvi v trgovski stroki sprejela mesto bolni\xc5\xa1ke sestre v Zagrebu. Leta 1941 so jo aretirali usta\xc5\xa1i. Po izpustitvi se ji je posre\xc4\x8dilo priti v Ljubljano, kjer je zbirala sanitetni material in ga po\xc5\xa1iljala partizanom na Gorenjsko. S tem je nadaljevala tudi potem, ko se je odselila v Kranj, kjer se je ponovno poro\xc4\x8dila._NEWLINE_Z devetim letom je napisala prvo pravljico, ki pa ni bila objavljena. Odtlej je \xc5\xbeelja za pisanjem ni ve\xc4\x8d zapustila. Sledila so leta brezuspe\xc5\xa1nih literarnih poskusov, nato pa je pisala ve\xc4\x8derni\xc5\xa1ko oziroma popularno prozo, velja pa tudi za avtorico kme\xc4\x8dke in izseljenske povesti Prvi roman Za kos kruha je napisala na \xc4\x8ce\xc5\xa1kem leta 1932, a je delo zaman ponujala \xc4\x8de\xc5\xa1kim zalo\xc5\xbebam. Leta 1939 je poslala kraj\xc5\xa1e \xc4\x8drtice \xc5\xbeenski reviji v Ljubljani. 12 let kasneje je Mohorjeva dru\xc5\xbeba izdala njeno prvo povest Ljudje iz Str\xc5\xbei\xc5\xa1\xc4\x8da. Leta 1963 je iz\xc5\xa1la knjiga Sadovi zla in leta 1970 Ana. Umrla je v Ljubljani, pokopana pa je v Kranju.'